Gordon Moore. Gordon Earle Moore (; 1929-yil 3-yanvar — 2023-yil 24-mart) amerikalik ishbilarmon va muhandisdir. 1968-yili Robert Noyce bilan birgalikda Intel korporatsiyasiga asos solgan. Bundan tashqari, Moore qonunini ishlab chiqqan. 2023-yilning fevraliga koʻra, Moorening boyligi $7 milliardga baholangan. Taʼlimi. Moore Kaliforniyaning San-Fransisko shahrida dunyoga kelgan. Bolaligi Pescadero shahrida oʻtgan. Kaliforniyadagi Berkeley universitetiga oʻqishini koʻchirishidan oldin San Jose davlat universitetida ikki yil tahsil olgan. Berkeley universitetida 1950-yili kimyo boʻyicha bakalavrlik darajasini olgan. 1950-yilning sentyabrida Moore Kaliforniya texnologiya institutida oʻqishni boshlagan. 1954-yilda esa uni tamomlab, PhD (falsafa doktori) darajasini olgan. 1953-yildan 1956-yilgacha Johns Hopkins universitetining Amaliy fizika laboratoriyasida ishlagan. Faoliyati. Fairchild Semiconductor Laboratory. Moore Massachusetts texnologiya instituti va Kaliforniya texnologiya instituti bitiruvchisi William Shockley rahbarligi ostida Beckman Instruments shirkatining „Shockley Semiconductor Laboratory“ laboratoriyasida maʼlum muddat ishlagan. Biroq, Shockley bilan kelishmovchiliklar ortidan Moore, Julius Blank, Victor Grinich, Jean Hoerni, Eugene Kleiner, Jay Last, Robert Noyce va Sheldon Robertsdan iborat muhandislar jamoasi — „makkor sakkizlik“ „Shockley Semiconductor Laboratory“ laboratoriyasidan ketishgan va Fairchild Semiconductor korporatsiyasiga asos solishgan. Moore qonuni. 1965-yili Moore Fairchild Semiconductor korporatsiyasida research and development (R&D) direktori boʻlib ishlay boshlagan. 1965-yilning 19-aprelida „Electronics“ jurnalida chop etilgan maqolada Moore integral sxemadagi komponentlar (tranzistorlar, rezistorlar, diodlar yoki kondensatorlar) soni har yili ikki barobar ortib borishini kuzatib, bu oʻsish surati keyingi oʻn yilda ham davom etishini taxmin qilgan. 1975-yilga kelib esa integral sxemadagi komponentlar soni har yilda emas, balki har ikki yilda ikki barobar ortishini taʼkidlagan. Carver Mead „Moore qonuni“ degan iborani ommalashtirgan. Moorening prognozi texnologik oʻzgarishlarning koʻplab sohalariga keng qamrovli taʼsir oʻtkazgan. Intel. 1968-yilning iyulida Robert Noyce va Moore Intel (avvalboshda nomi „NM Electronics“ boʻlgan) korporatsiyasiga asos solishgan. Moore ushbu korporatsiyada 1975-yilga qadar ijrochi vitse-prezident lavozimida faoliyat yuritgan. 1979-yilning aprelidan esa korporatsiyaning raisi va bosh ijrochi direktoriga aylangan. 1997-yilda faxriy rais ("chairman emeritus") unvonini olgan. Vafoti. Moore 2023-yilning 24-martida 94 yoshida Gavayidagi uyida vafot etdi.